Ды не толькі ў вяскоўцаў. Паўнапраўны гаспадар Дзятлаўшчыны — першы сакратар райкама партыі Іван Крыжаноўскі — па прыездзе ў Дварэц перш за ўсё ішоў у сельсавет. А Веру Сёмуху ўсё часцей запрашалі ў райкамаўскую залу прыёмаў. Слава пра нетрывіяльную, бескарыслівую і працавітую сельсаветчыцу, узорнага прадстаўніка савецкай улады дасягала і Мінска, і Масквы. Яе ўзнагародзілі ордэнамі “Знак Пашаны”, Дружбы народаў. У постсавецкі час паслужны спіс Веры Сямёнаўны папоўнілі Лісты падзякі Прэзідэнта, шматлікія граматы Гродзенскага абласнога і Дзятлаўскага раённага выканкамаў. Ёсць і падзяка мясцовага аддзела ўнутраных спраў, атрыманая ў 1997-м. Зрэшты, падобная грамата магла б з’явіцца і раней. Напрыклад, у васьмідзясятыя, калі ціхую Дзятлаўшчыну шакіравала агідная вестка.